S-48/2016

Mál þetta, sem dómtekið var 18. síðasta mánaðar, var höfðað með ákæru útgefinni af lögreglustjóranum á Suðurnesjum 8. febrúar síðastliðinn á hendur J-kk-þgf G-kk-þgf Ó-kk-þgf, kt. 000000-0000, Hvammsdal 1 í Vogum, „fyrir fíkniefnalagabrot, með því að hafa laugardaginn 26. apríl 2014, að Hvammsdal 1, Vogum, haft í vörslum sínum í sölu og dreifingarskyni samtals 101 stk. kannabisplöntur og hafa um skeið fram til þess dags ræktað greindar plöntur“ og að hafa þannig brotið gegn 2., sbr. 4., sbr. 4. gr. a., sbr. 5. og 6. gr. laga nr. 65/1974, sbr. lög nr. 60/1980, sbr. lög nr. 13/1985 og lög nr. 10/1997 og lög nr. 68/2001 og 2. gr., sbr. 1. mgr. 14. gr. reglugerðar um ávana- og fíkniefni og önnur eftirlitsskyld efni nr. 233/2001, sbr. reglugerð nr. 848/2002.

Í ákæru er þess krafist að ákærði verði dæmdur til refsingar og greiðslu alls sakarkostnaðar. Þá er þess krafist að gerð verði upptæk, framangreind 101 kannabisplanta, sem lögreglan lagði hald á samkvæmt heimild í 6. og 7. mgr. 5. gr. laga nr. 65/1974, sbr. lög nr. 10/1997 og 68/2001, sbr. 2. mgr. 14. gr. reglugerð nr. 233/2001.

Um málsatvik er skírskotað til ákæru.

Ákærði hefur fyrir dómi skýlaust játað þá háttsemi sem honum er gefin að sök. Var því farið með mál þetta samkvæmt 164. gr. laga um meðferð sakamála nr. 88/2008 og það tekið til dóms án frekari sönnunarfærslu eftir að sækjanda og ákærða hafði verið gefinn kostur á að tjá sig í stuttu máli um lagaatriði og ákvörðun viðurlaga.

Sannað er með skýlausri játningu ákærða, sem er í samræmi við framlögð sakargögn, að hann hafi gerst sekur um þá háttsemi sem saksókn á hendur honum tekur til samkvæmt framansögðu og er háttsemin réttilega heimfærð til refsiákvæða í ákæru. Ákærði hefur því unnið sér til refsingar.

Í gögnum málsins er efnaskýrsla lögreglu um hinar haldlögðu kannabisplöntur, en þar er getið um fjölda, hæð og þyngd plantnanna og þeim gefið efnanúmer eitt til ellefu. Plönturnar mældust ellefu til 95 cm á hæð og vógu samanlagt rúmlega tíu kg. Fram kemur að við rannsókn og prófun tæknideildar lögreglu 30. apríl 2014 hafi hið haldlagða greinst sem 101 kannabisplanta. Þá er einnig á meðal gagna málsins matsgerð Rannsóknastofu í lyfja- og eiturefnafræði við Háskóla Íslands dagsett 18. júní 2014, vegna rannsóknar átta sýna hinna haldlögðu plantna. Þar greinir meðal annars frá því að magn tetrahýdrókannabínóls í þurrum sýnum hafi verið á bilinu 7,6 mg/g til 80 mg/g.

Ákærði hefur hvort tveggja á rannsóknarstigi og fyrir dómi játað þá háttsemi sem hann er sakfelldur fyrir og er það virt honum til málsbóta. Samkvæmt sakavottorði útgefnu 18. síðasta mánaðar hefur ákærði einu sinni sætt refsingu. Með dómi 30. október 2014 var hann dæmdur í sextíu daga fangelsi, bundnu almennu skilorði 57. gr. almennra hegningarlaga nr. 19/1940 til tveggja ára, vegna líkamsárásar. Það brot sem hann er sakfelldur fyrir í máli þessu framdi hann áður en sá dómur gekk og ber því að dæma honum hegningarauka við dóminn. Með vísan til 60. gr. sömu laga, er refsing þess dóms nú tekin upp og ákærða gerð refsing í einu lagi, sbr. 78. gr. þeirra laga. Samkvæmt því og að öðru framangreindu virtu og með hliðsjón af 77. gr. sömu laga, þykir refsing hans hæfilega ákveðin fangelsi í sex mánuði. Atvik þessa máls áttu sér stað í apríllok árið 2014. Samkvæmt gögnum þess var rannsókn málsins lokið í júnímánuði það ár, rúmum fjórum mánuðum áður en framangreindur dómur 30. október sama ár gekk, og var ákæra sem fyrr segir, gefin út 8. febrúar síðastliðinn. Að atvikum málsins virtum, þar með talið með hliðsjón af þessum drætti á meðferð málsins, þykir mega fresta fullnustu refsingar og skal hún með hliðsjón af því hvernig hér hagar til, falla niður að liðnu einu ári frá uppkvaðningu dóms þessa, haldi ákærði almennt skilorð 57. gr. almennra hegningarlaga nr. 19/1940.

Ákærði hefur fyrir dómi samþykkt upptökukröfu ákæruvaldsins. Á grundvelli 6. mgr. 5. gr. laga nr. 65/1974 skal hann sæta upptöku hinum haldlögðu kannabisplöntum, eins og nánar greinir í dómsorði.

Með vísan til 1. mgr. 218. gr. laga nr. 88/2008 ber að dæma ákærða til að greiða sakarkostnað málsins, sem samkvæmt framlögðu yfirliti þar um og með stoð í öðrum gögnum málsins, nemur samanlagt 540.757 krónum.

H-kk-nf Þ-kk-nf, aðstoðarmaður dómara, dæmir mál þetta.

D ó m s o r ð:

Ákærði, J-kk-nf G-kk-nf Ó-kk-nf, sæti fangelsi í sex mánuði. Fresta skal fullnustu refsingarinnar og hún falla niður að liðnu einu ári frá uppkvaðningu dóms þessa haldi ákærði almennt skilorð 57. gr. almennra hegningarlaga nr. 19/1940.

Ákærði sæti upptöku á 101 kannabisplöntu, sem hald var lagt á.

Ákærði greiði 540.757 krónur í sakarkostnað.

H-kk-nf Þ-kk-nf